  Майя Бывальцева «Goor Fest-2017» финн-угоррок-фестиваль азьын, 22-тӥ шуркынмонэ, Ижкарын эрико удмурт крезьгурез азинтон ужпумъёслы сӥзем кенешон ортчиз. Пумиськонэ крезьгурасьёс, продюсеръёс, туала крезьгурен тунсыкъяськисьёс люкаськизы. Со сяна, скайп пыр вераськонэ пыриськиз Санкт-Петербургысь «Second Тo Sun» метал-группалэн азьветлӥсез Владимир Лехтинен, соос ужазы финн-угор калыкъёслэсь мадёссэс но улонысь учыръёссэс пырто, озьы ик карел инструментъёсты куто. Соку ик пусйыны кулэ, вераськон рок пумысь гинэ ӧз мыны, оглом удмурт крезьгур, солэн интыез но кулэлыкез сярысь. Эрико удмурт крезьгур сярысь вераса, тодэ вайизы калык гуръёсты инъет карыса шудӥсь-кырӟась коллективъёсты — дасо аръёс пала азьвыл кылдытэм «Сайлент ву гур», «Гаруда», «Птица Тылобурдо», озьы ик выль кылдэмъёсыз Post-dukes, «Суоми». Тросэз люкаськемъёс пусйизы, соос туннэ ӟечлыко но тунсыко крезьгур ӵектыны быгато шуыса. Озьы ик одӥг ымысь сямен веразы, туннэ данакез удмурт крезьгур — туж огвыллем, ляб гожтэм куараен но текстъёсын. «100 процентсэ удмурт крезьгурез басьтоно ке, со оглом урод. Малыез валамон ӧвӧл. Соин ик удмурт крезьгурын мар ке умоез луэ ке, со котьку но туж бадӟым усьтон луэ. Быдэс дуннеын но чакланы луэ — крезьгур «кулӥз». Крезьгур, кызьы со азьвыл кулэ вал, али нокинлы кулэ ӧвӧл. 90-тӥ аръёсы крезьгур егитъёслэсь асваланзэс, субкультуразэс кылдытылӥз. Крезьгур туж бадӟым инты басьтылӥз, со ӧжыт вал. <…> Али крезьгур туж трос, но адямиос кылзӥськемысь дугдӥзы, али учкыны кутскизы. Крезьгур суред борды ватсэтлы пӧрмиз. Удмурт крезьгурез ке верано, ӵемысьгес со улӥ ӟечлыкен лэсьтэмын — крезьгурчилэн ужез но, текстэз но», — вераз «Культпросвет» промо-группалэн кивалтӥсез, ас вакытаз «Сайлент ву гур» группалэн продюссерез Александр Старков. Эрико удмурт крезьгурез азинтон сярысь кенешон 4 фото Бадӟым инты басьтэ коньдонлэн тырмымтэез но. Ӟечлыко инструментъёс басьтон, куараез вылӥ ӟечлыкен гожтон, сое калыке вӧлмытон дуно усе. Нош тросэз кырӟасьёс но коллективъёс ас кожазы бергало, коньдонэн юрттӥсьсы ӧвӧл. Соин ик яркыт ӝужась группаос но туж вакчи дыр ӵоже гинэ пиштыны быгато. Со дыре ик тросэз удмурт кылзӥсьёс но мае ке воштыны кулэ уг каро кадь. Кулэяськон ӧвӧл бере, ӵектон но ӧвӧл. Но мукет ласянь, ӟечлыко ужъёс уг кылдо бере, кылзӥсьлы валанзэ будэтыны номыр вылын.  Огъя югдурез «суредам», тырмымтэосты шараям бере, люкаськемъёслэн мылкыдзы чылкак куашказ. Мар ке умойзэ пусйыны шуак тодэ но ӧз лыкты кадь. Но собере сэзъялскизы но югдурез умой пала воштыны ӵектонъёссэс вераны кутскизы. Валамон, огшоры рокез, поп-крезьгурез шудыса, туннэ нокинэ уд паймыты. Но асьмелэн аспӧртэммы — со вашкала удмурт лулчеберет. Вашкалазэ туалаеныз герӟаса, мукетъёсызлэсь висъяськись, зэмзэ но ӟечлыко уж кылдытыны луэ. Со «Сайлент ву гур» ик удмурт кырӟанъёсын Россиысь гинэ ӧвӧл, Европаысь но кылзӥсьёсты аслыз синмаськытӥз. Туннэ ӵапак калык крезьгурлы кулэяськон быдэс дуннеын будэмын. Вашкала удмурт кырӟан, крезьгур — со аспӧртэм, сыӵеез нокинлэн ӧвӧл, кулэезъя «бинялтыса» со туж дуно сылэ. <…> Соин ужаны кулэ, мукетыз нокин сое уз лэсьты Александр СтарковВаньмыз, кинлэн вань мылкыдыз крезьгурен вырыны, одно ик со борды басьтӥськыны кулэ. Пумен, дыр ортчемъя, лыдыз ӟечлыке выжоз, пусйизы кенеше люкаськемъёс. Со понна ужъёсты возьматон интыос луыны кулэ — вотэсын-а, фестивальёсын-а. Озьы ик финн-угор улосвылъёсын кусыпъёс герӟано. Со сяна, пӧртэм ӧръёс ог-огзылы пумит султыны кулэ ӧвӧл, дыр, ӵошен луоз, кылсярысь, бадӟым фестиваль радъяны. Озьы астэ но возьматыны, выль кылзӥсьёсты но шедьтыны тросгес луонлыкъёс кылдозы. Эрико удмурт крезьгурез азинтон понна озьы ик продюсер центр но ӟечлыко куара (sound — звук) кулэ. Владимир Лехтинен озьы ик ӵектӥз крезьгурасьёсын гожтэм книгаосты лыдӟыны, отысь азинскон ласянь трос пайдаёзэ шедьтыны луоно. «Сыӵе малпан кылдӥз: тӥ яратӥськоды, лэся, кутэмнянь пӧраны, но вунэтӥськоды сое гуре поныны», — шуиз «Second Тo Sun» группалэн азьветлӥсез. Солэн кылъёсызъя, Удмуртиын, Эстониен яке Финляндиен ӵошатоно ке, крезьгуро улон пӧзе, но кыре потон понна трос ужаны, сэзь но кӧбертэм луыны кулэ. Эрико удмурт крезьгурен тодматскыны луонлык вань туннэ, 23-тӥ шуркынмонэ. Ижкарын «8 киловатт» клубын «Goore Fest-2017» III финн-угор фестиваль ортчоз. Отын «Эрик», «Дэмдор», «Малефициум Арангкуилта» (Maleficium Arungquilta). «Малыми», «Гаруда» (Garuda) группаосты кылзыны луоз. Тегъёс: Лулчеберет Ижкар Удмуртия удмуртъёс крезьгур  